
NOVEMBER V NARODNEM DOMU MARIBOR

Tadej Toš: Resno? Ne se hecat!
Stand up komedija 
Torek, 10. november, 20.00
Dvorana generala Maistra 
PREDSTAVA JE RAZPRODANA

O življenju, odnosih, svetu, ki postaja vedno bolj resen, in človeku, ki ga skuša preživeti z nekaj zdravega humorja.
Ker vsega res ne gre jemati resno.
Resno?!? Ne se hecat
Večer smeha, dobre volje in stvari, ki jih vsi živimo, samo Toš jih pove na glas.

Kako je Mravljica postala Huda
1. predstava abonmaja Kekec 2026/2027
Nedelja, 15. november, 11.00
Dvorana generala Maistra
Nastopajo: Romana Krajnčan, Veronika Valdes, Žigan Krajnčan, Nace Novak
Režija: Yulia Kristoforova
Posebni gostje: Mladi plesalci Plesne šole VIBE
Produkcija: DreamArt
Koprodukcija: Kino gledališče Bežigrad, Avditorij Portorož

Romana Krajnčan, najbolj priljubljena slovenska ustvarjalka za otroke, se vrača na oder z novo čarobno glasbeno pustolovščino!

Družinski muzikal Kako je Mravljica postala Huda nas popelje v glasbeno vesolje zavozlanih pesmic. Da bi jih razvozlali, se Romana skupaj z radovedno Mravljico, ki bi rada bila huda, in čarozvočnim Čaroblikom poda v pisan vrtinec pesmi, igre in presenečenj. Otroci v dvorani postanejo pomemben del reševanja in skupaj odkrivajo, kako lahko z močjo sodelovanja, poguma in glasbe premagajo še tako zavozlano uganko.

V predstavi se prepletajo Romanine najbolj znane pesmi, ki so že dolgo del slovenske otroške zakladnice. Otroci jih bodo peli, ob njih plesali in soustvarjali predstavo, odrasli pa bodo obudili lepe spomine iz otroštva. Gre za barvit, igriv ter glasbeno navdihujoč muzikal o prijateljstvu, drugačnosti in povezanosti skozi glasbo – prava poslastica za vso družino!

Vsaki predstavi abonmaja Kekec sledi še brezplačna delavnica – ustvarjalnica na temo predstave z mentorji Zavod Mars Maribor.

Mutivator
Premiera monokomedije
Sobota, 14. November, 19.00
Mali oder Narodnega doma
Režija: Jernej Čampelj
Igralec: Nenad Nešo Tokalić
Avtor besedila: Rok Vilčnik
Režiser: Matjaž Latin
Kostumografka: Mirica Strnad
Glasbeni opremljevalec: Niko Kostanjevec
Lektor in strokovni sodelavec: Simon Šerbinek
Kreativni producent: Slavko Škvorc
Produkcija: KUD Borza

Mutivator je topla monokomedija o človeku, ki prodaja upanje drugim, medtem ko ga sam najbolj potrebuje. O velikih sanjah, majhnih katastrofah in o tem, kako daleč lahko človeka pripelje samozavest. Tudi kadar nima popolnoma nobene zveze z realnostjo.

Toda Bruno Hakl ni poraženec. Bruno je človek, ki je trenutno v fazi »pred velikim prebojem«. To je človek, ob katerem se smejimo predvsem zato, ker se nam počasi zazdi, da ga poznamo. Morda smo ga videli na spletu. Morda sedi poleg nas v lokalu. Morda pa ga imamo – vsaj malo – tudi sami v sebi.

Za velikimi besedami in duhovitimi nasveti se skriva človek, ki bi rad, da bi ga imel nekdo rad. Ki bi rad nekaj pomenil. Ki bi rad enkrat v življenju prišel nekam pravočasno – in ne samo tik pred katastrofo.

Rok Vilčnik, Matjaž Latin in Nenad Nešo Tokalić so že preverjen avtorski trojček, širšemu občinstvu poznan po uspešnicah Safari tour Maribor in Mali priročnik biznisa. Njihovo sodelovanje prinaša predstave, kjer se beseda, režija in igralska moč zlijejo v edinstveno doživetje. Večkratni Grumov nagrajenec Rok Vilčnik z  brezkompromisnim humorjem nastavlja zrcalo družbi. Matjaž Latin s pronicljivo režijo, ki zna biti hkrati precizna in spontana, ustvari prostor, v katerem lahko občutimo in premislimo večplastnost Vilčnikovega teksta. Nenad Nešo Tokalić pa v vlogi Bruna Hakla ponovno pokaže vso svojo širino, toplino in odrsko karizmo.

Produkcijo predstave vodi KUD Borza, producent z dolgo in uspešno zgodovino, ki zna prepoznati prave zgodbe.





Zadnja večerja 
Abonma Komedija 2026/2027
Ponedeljek, 16. november, 20.00
Petek, 20. november, 20.00
Dvorana generala Maistra
Režija: Jernej Čampelj
Nastopajoči: Urška Vučak Markež, Maja Martina Merljak, Saša Klančnik in Gregor Ravnik
Produkcija: Teatrus Absurdus

Po izjemno uspešni komediji Ljubezen gre skozi želodec se ista avtorska in igralska ekipa vrača z novo absurdno, nežno in noro smešno zgodbo, ki bo ponovno premešala ljubezen, hrano in življenje samo.

Pod besedilo in režijo se tudi tokrat podpisuje Jernej Čampelj, ki v svojem prepoznavnem slogu združuje vsakdanje težave s popolnoma nevsakdanjimi rešitvami — in iz tega naredi komedijo, ki jo gledalci preprosto obožujejo.

Zadnja večerja je predstava o dveh čisto običajnih ljudeh, ki se v enem samem popoldnevu znajdeta ujeta v vrtincu nesporazumov, naključij in “dobronamernih” ljudi okoli sebe. Tako, da se človek resnično vpraša:

Kdo sploh vodi moje življenje – jaz ali vsi drugi?
Gre za toplo, igrivo in povsem odbito komedijo, kjer se v tempu svetlobne hitrosti menjujejo liki, maske in energije — in občinstvo drži v smehu od prve do zadnje replike.

TV Poper v živo
Komedija 
Četrtek, 19. november, 19.00
Dvorana generala Maistra
Nastopajo: Boris Kobal, Boris Devetak, Nataša Živkovič, Gojc Lešnjak, Nataša Tič Ralijan, Inacio Bintchende

Še bolj aktualen, še bolj drzen in še bolj v živo, ker bo dejansko v živo. Prvaki družbene in politične satire, so se po 20ih letih ponovno zbrali, da nas spet nasmejijo s svojimi pogledi in komentarji na današnji svet. Boris Kobal, Gojc Lešnjak, Nataša Tič Ralijan, Boris Devetak, Nataša Živkovič in Inacio Bintchende bodo ponovno obudili svoje like kot so Gospod Senica, Miličnik Mario Lesica, Ansambel Vižintin, Janez Belina in mnogi drugi. Spopadli se bodo s trenutnim dogajanjem v Sloveniji ter poskušali rešiti svet.

Kaj poskušali, rešili ga bodo z novo avtorsko komedijo »TV Poper v živo«.

V živo bodo nastopili Boris Kobal, Boris Devetak in Nataša Živkovič. Gojc Lešnjak, Nataša Tič Ralijan in Inacio Bintchende, pa se bodo javili s terena.





Pod vodo
Potopljena koncertna predstava
Sobota, 21. November, 19.00
Klub Narodnega doma Maribor
Avtorici in izvajalki: Maja Dekleva Lapajne in Alenka Marinič
Kostumografija in svetovanje za sceno: Katarina Zalar
Svetovanje za gib: Andreja Rauch Podrzavnik
Tehnična podpora: Borut Cajnko
Podpora: Ministrstvo za kulturo in Pocket Teater
Produkcija: Družina umetnosti Narobov

Pod vodo je avtorski projekt Alenke Marinič in Maje Dekleva Lapajne, ki ju družijo poglavitna obdobja skupnega ustvarjanja ter tesen prijateljski odnos, obenem pa tudi pozicija, v kateri sta se znašli kot ustvarjalki: generacija srednjih let, ki ne ujame več starih socialnih ugodnosti, obenem pa ne spada v kategorijo perspektivnih “mladih umetnic”, mami, samozaposleni v kulturi, prekarni delavki, srednji razred v izginjanju, ženski. V širšem kontekstu pa ustvarjalki v obdobju razgradnje socialne države, v obdobju naraščanja neenakosti v Sloveniji, EU in v svetu, v obdobju nevarnih populistov, novega zagona nacionalizma, fašizma in ksenofobije, v obdobju neizmernih moči mednarodnih korporacij, nepovratnega uničevanja okolja in vojn.

Tematsko projekt črpa prav iz življenjskih pozicij sodelujočih umetnic in njunega občutenja trenutne družbene situacije. Vir navdiha je izrazito oseben, to osebno pa s pomočjo različnih metod dela in skrbno izbranih umetniških pristopov avtorici predelujeta v univerzalnejši gledališko-glasbeni dogodek. Pod vodo je igriva zmes koncerta in gledališke predstave, ki se po eni strani posveča občutenjem represije, prekarnosti in ujetosti v kapitalistične odnose, po drugi strani pa ustvarjalki iščeta nove prostore, kjer še lahko živijo in se razvijajo drugačni odnosi. Pod vodo je duhovit odrski razmislek o tem, kje trenutno smo ter kam se lahko umaknemo.

Pod vodo je prvi del trilogije uprizoritvenih umetnic Maje Dekleva Lapajne in Alenke Marinič. Leta 2017 sta vstopili v predstavo in glasbeni album Pod vodo in kmalu zatem zasnovali trilogijo skupnega ustvarjanja: Pod vodo, Na tleh, V zraku. Sanjata tudi o epilogu Pod zemljo, ki ga morebiti izvede samo še ena od njiju ali pa se zgodi brez njune fizične prisotnosti na tem svetu.

Na tleh
Prizemljena koncertna predstava
Sobota, 21. November, 20.30
Mali oder Narodnega doma
Soavtrostvo, izvedba: Alenka Marinič, Maja Dekleva Lapajne
Kostumografija in scenografija: Katarina Zalar
Umetniško svetovanje za gib: DISKOlektiv
Umetniško svetovanje za glas: Irena Z. Tomažin
Tehnično vodstvo in oblikovanje svetlobe; Špela Škulj, Borut Cajnko
Izvršna produkcija: Eva Prodan
Produkcija: Mesto žensk
Koprodukcija: CUK Kino Šiška, DU Narobov
Podpora: Ministrstvo za kulturo RS, Mestna občina Ljubljana

Na tleh je odrsko delo ustvarjalk, sodelavk in dolgoletnih prijateljic Alenke Marinič in Maje Dekleva Lapajne. Je zemeljska koncertna predstava, ki na oseben in humoren način predeluje teme prekarstva, feminizma, dela, materinstva in bivanja v času poznega kapitalizma. Je iskriv glasbeno-gledališki dogodek, ki popisuje stanje in izreka očitno, bolj kot rešitve pušča odprt prostor za skupnostno izpraševanje, ter išče igrivost v še tako temačnih in težkih časih.

Ustvarjalki se preko glasbeno-gledališkega materiala poigravata z različnimi temami, ki jih ponuja besedna zveza “na tleh”. Preko prispodobe tal se dotikata tem izčrpanosti, obupa in brezizhodnosti, obležanja na tleh v času brutalnega in stopnjujočega kapitalizma, podnebnih sprememb, vele moči korporacij in rezov na področju socialnih ugodnosti. Po drugi strani pa tla razumeta tudi kot prizemljenost in oporo, na kateri lahko trdno stojimo in nam daje možnost odriva in posledično upora. Nenazadnje so tla tudi možnost novega življenja, zemlja, iz katere klijejo nove zamisli in prostori.

Na tleh je drugi del trilogije uprizoritvenih umetnic Maje Dekleva Lapajne in Alenke Marinič. Leta 2017 sta vstopili v predstavo in glasbeni album Pod vodo in kmalu zatem zasnovali trilogijo skupnega ustvarjanja: Pod vodo, Na tleh, V zraku. Sanjata tudi o epilogu Pod zemljo, ki ga morebiti izvede samo še ena od njiju ali pa se zgodi brez njune fizične prisotnosti na tem svetu.

Penziči
Komedija 
Ponedeljek, 23. november, 19.00
Dvorana generala Maistra
Nastopajo: Boris Kobal, Vinko Šimek – Jaka Šraufciger, Franci Kek, Boštjan Meglič – Peška

Na mladih svet stoji, »penziči« so ga pa zgradil.
Jaka Šraufciger oz. Vinko Šimek se vrača na slovenske odre, Boris Kobal tudi, Franci Kek bo prvič nastopil kot stand-up komik, Boštjan Meglič – Peška pa je poštarsko uniformo za nekaj časa obesil v omaro. Štiri ikone slovenske komedije, ki že desetletja zabavajo vse, ki jih hočejo gledati in poslušati. Vsem štirim pa je skupno, da so »penziči«. Zato imajo, kot vsi penzionisti, veliko za povedati in predvsem si upajo VSE povedati. Če bi radi slišali njihov pogled na moderni svet, ljubezen v zlatih letih in na radosti ter tegobe, ki pridejo s penzijo, potem morate priti.

Sprehod skozi brezčasne šansone
Dobrodelni koncert Soroptimist International, Humanitarni klub Maribor
Ponedeljek, 2. november, 19.30
Dvorana generala Maistra 
Nastopa: Vita Mavrič
Pianist in avtor priredb: Jaka Pucihar
Organizator: Soroptimist International, Humanitarni klub Maribor

Soroptimist International je mednarodno združenje poklicno uspešnih in družbeno aktivnih žensk, ki si prizadevajo za izboljšanje človekovih pravic in položaja žensk po vsem svetu. Združuje več kot 62.000 članic v 106 državah.

V duhu solidarnosti in dobrodelnosti združenje organizira koncert, katerega izkupiček bo namenjen ženskam v stiski. Glasbeni večer bo zaznamoval slovenski šanson v interpretaciji Vite Mavrič, ene najvidnejših predstavnic te glasbene zvrsti pri nas. S svojo dolgoletno umetniško potjo, izbrušeno interpretacijo in predanostjo uglasbeni poeziji pomembno soustvarja razvoj slovenskega šansona. Ob spremljavi pianista in avtorja glasbenih priredb Jake Puciharja bo občinstvo popeljala v svet brezčasnih melodij, poetičnih besedil in čustvenih zgodb.

Zbrana sredstva bodo namenjena podpori ženskam, ki se soočajo z različnimi življenjskimi izzivi.

Filharmonični orkester iz Luksemburga
1. koncert Orkestrskega cikla 2026/2027
Petek, 6. november, 19.30
Dvorana Union 
FILHARMONIČNI ORKESTER IZ LUKSEMBURGA
Martin Rajna, dirigent
Kirill Gerstein, klavir 
Spored: Claude Debussy: Preludij k favnovemu popoldnevu, L 86
Béla Bartók: Koncert za klavir in orkester št. 3 v E-duru, Sz. 119
***
Ludwig van Beethoven: Simfonija št. 5 v c-molu, op. 67

Od popka do cveta
Uvod v sezono prinaša prefinjeno uravnotežen lok od skoraj neotipljivega začetka do ene najbolj prepoznavnih simfoničnih izjav glasbene zgodovine. Iz prosojne, lebdeče razprte zvočnosti Debussyjevega Preludija k favnovemu popoldnevu bomo vstopili v zgoščenost Bartókovega zadnjega koncerta, v katerem skladateljeva izčiščena glasbena govorica mojstrsko vzpostavi ravnovesje med modernistično neposrednostjo in spravljivo čustvenostjo, ki preveva zlasti sklepne strani partiture. 
V tem občutljivo napetem zvočnem dialogu bo zablestel pianist Kirill Gerstein, umetnik izjemne širine in izrazne radovednosti, čigar interpretacije prav zaradi lahkotnega prestopanja meja med klasično-romantičnim in sodobnim repertoarjem, jazzom in improvizacijo zaznamujeta osupljiva svežina in mislena prožnost. 

Bartókov Koncert za klavir in orkester št. 3 bo pod prsti enega najbolj cenjenih pianistov današnjega časa zazvenel kot virtuozni vrhunec večera, a tudi njegovo nadaljevanje ne bo nič manj vznemirljivo. Orkester, ki je v svoji skoraj stoletni tradiciji razvil značilen, prepoznaven in čislan zvok, bo v Beethovnovi Peti dobil priložnost razkazati vse svoje mojstrstvo. Simfonija, ki iz začetnega zlovešče temnega impulza razvije enega najsilovitejših vrelcev življenjske sile, bo zvočne prostore koncerta dokončno razprla in nas potopila v brezmejno zvočno razkošje. 
Čudovit zaključek koncerta, ki z mehčanjem robov zvočnih prostorov in njihovim razpiranjem nezgrešljivo sledi vodilni misli letošnje sezone, razcvetu: od skrivnostnega popka do bujnega bogastva cvetov in življenjskih sokov. 


Eyal Maoz’s Edom
Jazz v Narodnem domu 
Četrtek, 12. november, 20.30 
Mali oder Narodnega doma 
Zasedba: Eyal Maoz, električne kitare; Shanir Blumenkranz, električni bas; Filippo Rinaldo, klaviature; Yuval Lion, bobni	

Ko je leta 2014 naš oder prvič zasedla skupina Abraxas, najbrž nihče ni pričakoval vulkana, ki je s silovitim izbruhom ustvaril enega najbolj nepozabnih večerov v več kot 25-letni zgodovini cikla. Ključna odgovorna za zvočno atako sta bila basist Shanir Blumenkranz in kitarist Eyal Maoz, ki sta v hipu postala ljubljenca mariborskega občinstva. In zdaj ju bomo
slišali ponovno! Zasedba Edom je sijajen visokooktanski bend, ki združuje vzhodnjaške melodije, intenziteto električnega rocka in melodično jasnost sodobnega popa, vse skupaj pa je zavito v značilno newyorško avantgardo. Kitarist in vodja zasedbe Eyal Maoz že dolga leta deluje na meji med rockom in sefardskimi vplivi, ne izpušča pa niti klasike (Bartók, Satie). Shanir Blumenkranz je eden ključnih protagonistov v zasedbah Johna Zorna, posebej slovi kot član
projektov Masada’s Book of Angels in Book Beriah. Bobnar Yuval Lion pa je eden tistih glasbenikov, ki si jih v zasedbi želijo imeti dobesedno vsi, tudi David Byrne, Suzanne Vega, Thom Yorke, Chrissie Hynde, Sharon Jones, Cibo Matto ... Ko k vsemu temu dodate še vpliv Johna Zorna in založbe Tzadik, dobite power-band, ki vam bo kar sam dvignil pesti ter
iztegnil kazalec in mezinec – to bo čisti rokenrol!


Mozart!
2. koncert Komornega cikla 2026/2027
Sreda, 18. november, 19.30
Dvorana Union 
Dejan Lazić, klavir
Tom Owen, oboa; Tevž Kupljenik, oboa; Ognjen Popović, klarinet; Urška Zupan, klarinet; Maximiliano Martín, basetni rog; Andraž Golob, basetni rog; Hanno Dönneweg, fagot; Eva Fritz, fagot; Boštjan Lipovšek, rog; Sebastijan Buda, rog; Jernej Cigler, rog; Mikulas Takacs, rog; Iztok Hrastnik, kontrabas

Spored: 
Wolfgang Amadeus Mozart:
Fantazija št. 3 v d-molu, K 397 (dokončal D. Lazić)
Kvintet za klavir in pihala v Es-duru, K 452
***
Serenada št. 10 v B-duru, K 361/370a, »Gran Partita«

Mozart je v svojem izjemno bogatem ustvarjalnem opusu našel navdih za skoraj vsako koncertno ali salonsko glasbilo in mu namenil izvirne, domiselne skladbe. Tudi pihalcem je zapustil vrsto mojstrovin, napisanih za najrazličnejše zasedbe in kombinacije glasbil. Med njimi posebno mesto pripada znameniti serenadi »Gran Partita«, v kateri se na povsem izviren, Mozartu lasten način prepletajo duh dvorne uverture, kompleksnost simfonije, operna dramatičnost in poglobljenost komorne glasbe. V njeni izvedbi bodo moči združili ugledni slovenski glasbeniki in njihovi tuji kolegi, koncertu pa bo poseben pečat dal mednarodno priznani hrvaški pianist Dejan Lazić, ki bo nastopil kot solist večera.

Klasično: Marimba
2. koncert Mladinskega cikla 2026/2027
Četrtek, 19. november, 17.00
Dvorana Union 
Nastopa: Nežka Prosenjak, marimba
Marimbo na koncertnih odrih srečamo razmeroma redko, čeprav navdušuje z izjemno zvočno raznolikostjo in izraznimi možnostmi. Tolkalo afriškega izvora po videzu spominja na velik ksilofon, a ga odlikuje značilen topel, mehak in globok zven. V svet tega posebnega glasbila nas bo popeljala mednarodno uveljavljena slovenska tolkalka Nežka Prosenjak, ki živi in ustvarja v Švici. V rokah večkrat nagrajene solistke se bo marimba prelevila v virtuozno in izrazno bogato glasbilo, ki osupne in očara.
Piaz20lleky
Koncert
Torek, 24. November, 19.30
Dvorana Union
Zasedba: Matjaž Antončič, violina, vokal; Matjaž Balažic, bandoneon; Davorin Mori, klavir; Timi Krajnc, kitara; Vojko Vešligaj, kontrabas; Ana Bezjak, vokal; Roberto Pappi, viola; David Ludwig, Žan Legat, Miloš Abramović, bandoneoni; Miladin Batalović, Miha Denac, violine
Z legendarnim skladateljem in bandoneonistom Astorjem Piazzollo je tradicionalni argentinski tango dobil povsem novo podobo. Prepleten z elementi klasične glasbe in odzveni jazza je tango nuevo kot vihar osvojil svet in se iz plesnih dvoran zavihtel na najeminentnejše koncertne odre. Revolucionarna Piazzolova glasba je botrovala tudi nastanku mariborske zasedbe, ki letos praznuje 20-letnico ustvarjanja in življenja s tangom. Na jubilejnem koncertu se bo ustanovni peterici pridružilo še šest glasbenikov z izvrstno pevko Ano Bezjak na čelu in že bomo deležni pravega tango orkestra – orquesta típica.  

